เซี่ยงไฮ้คอมโพสิตปิดขยับลง 3.99 จุด หลังจีนเผยยอดปล่อยกู้
เซี่ยงไฮ้คอมโพสิตปิดขยับลง 3.99 จุด หลังจีนเผยยอดปล่อยกู้
10 มี.ค. 2560

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ขยับลง โดยดัชนีเซี่ยงไฮ้คอมโพสิตขยับลง 3.99 จุด หรือ 0.12% ปิดที่ 3,212.76 จุด ภายหลังจากที่ธนาคารกลางจีนได้เปิดเผยข้อมูลการปล่อยเงินกู้ใหม่สกุลเงินหยวน รวมทั้งการแถบวข่าวของนายโจว เสี่ยวฉวน ผู้ว่าการธนาคารกลางจีน
นายโจว เสี่ยวฉวน ผู้ว่าการธนาคารกลางจีนเปิดเผยกับผู้สื่อข่าวนอกรอบการประชุมสภาประชาชนแห่งชาติ (NPC) ในวันนี้ว่า สกุลเงินหยวนของจีนจะยังคงมีเสถียรภาพในปีนี้ ท่ามกลางเศรษฐกิจที่แข็งแกร่ง และความเชื่อมั่นของทั่วโลกที่มีต่อมุมมองการเติบโตทางเศรษฐกิจของจีน
“ธนาคารกลางจะยังไม่มีการเปลี่ยนแปลงนโยบายการเงินครั้งใหญ่ในปีนี้ และเรามีภารกิจที่จะต้องดำเนินนโยบายและกำกับดูแลมากขึ้น” นายโจวกล่าว
นายโจวยังกล่าวด้วยว่า ตลาดปริวรรตเงินตรายังคงอยู่ในภาวะที่ไม่สามารถคาดเดาได้ เนื่องจากความไม่แน่นอนของสถานการณ์ทั้งภายในประเทศและต่างประเทศ พร้อมระบุว่า ความผันผวนของค่าเงินถือเป็นเรื่องปกติ
นอกจากนี้ ธนาคารกลางจีนเปิดเผยว่า ภาคธนาคารของจีนมีการปล่อยเงินกู้ใหม่สกุลหยวนจำนวน 1.17 ล้านล้านหยวน (1.692 แสนล้านดอลลาร์) ในเดือนก.พ. โดยลดลงจากระดับ 2.03 ล้านล้านหยวนในเดือนม.ค.
อย่างไรก็ดี เมื่อเทียบกับช่วงเดียวกันในปีที่แล้ว การปล่อยเงินกู้ใหม่สกุลหยวนมีจำนวนเพิ่มขึ้น 4.39 แสนล้านหยวน
ณ สิ้นเดือนก.พ. จำนวนเงินกู้ใหม่สกุลเงินหยวนทั้งหมดในตลาด อยู่ที่ระดับ 109.8 ล้านล้านหยวน เพิ่มขึ้น 13% เมื่อเทียบกับช่วงเดียวกันในปีที่แล้ว